Document ID: 32009D0705

Reference:
16.9.2009
RO
Jurnalul Oficial al Uniunii Europene
L 244/21
DECIZIA COMISIEI
din 14 septembrie 2009
de instituire a unui Grup consultativ european al consumatorilor
(2009/705/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
întrucât:
(1)
În cadrul protecției consumatorului prevăzută la articolul 153 din tratat, Comisia trebuie să consulte consumatorii cu privire la probleme legate de protecția intereselor lor la nivel comunitar.
(2)
Din anul 1973, Comisia a fost sprijinită de un grup consultativ instituit în acest scop prin decizii succesive, ultima dintre ele fiind Decizia 2003/709/CE a Comisiei din 9 octombrie 2003 privind instituirea unui Grup consultativ european al consumatorilor (1).
(3)
Activitatea grupului pe parcursul unei perioade extinse de timp a evidențiat necesitatea îmbunătățirii eficienței, a reprezentativității și a deschiderii sale. Prin urmare, dispozițiile referitoare la crearea de subgrupuri și la adoptarea avizelor grupului ar trebui clarificate și ar trebui să reflecte bunele practici elaborate de-a lungul ultimilor ani.
(4)
În acest sens, este adecvat să se revizuiască procedura de numire a membrilor grupului care reprezintă organizațiile naționale ale consumatorilor și să se introducă obligații suplimentare de raportare pentru membrii grupului în vederea unei mai bune implicări a organizațiilor naționale ale consumatorilor în activitatea grupului.
(5)
Este important să se garanteze participarea activă și efectivă a grupului și a membrilor săi cu scopul de a oferi perspectiva consumatorilor în cadrul deliberărilor largi care au loc între părțile interesate și care, în prezent, reprezintă regula generală pentru consultările din Europa.
(6)
Din motive legate de protecția datelor, este necesar ca prelucrarea datelor cu caracter personal referitoare la membrii grupului să facă obiectul legislației comunitare privind protecția persoanelor fizice în ceea ce privește prelucrarea datelor cu caracter personal de către instituțiile și organismele comunitare,
DECIDE:
Articolul 1
Grupul consultativ european al consumatorilor
Se instituie un Grup consultativ european al consumatorilor (denumit, în continuare, „grupul”).
Articolul 2
Sarcină
(1)   Grupul poate fi consultat de Comisie cu privire la orice aspect legat de protecția intereselor consumatorilor la nivel comunitar.
(2)   Grupul:
(a)
constituie un grup responsabil cu discuțiile generale privind aspectele legate de interesele consumatorilor;
(b)
pregătește aportul consumatorilor în cadrul altor forumuri și participă, conform solicitărilor, la grupuri care oferă consultanță Comisiei privind aspecte relevante pentru politica UE de protecție a consumatorilor;
(c)
oferă consultanță Comisiei atunci când aceasta elaborează liniile generale ale politicilor și activităților care au un impact asupra consumatorilor;
(d)
poate emite un aviz privind aspectele comunitare care afectează consumatorii;
(e)
informează Comisia privind evoluția politicii de protecție a consumatorilor în statele membre;
(f)
acționează drept sursă de informații și promotor al acțiunilor comunitare față de organizațiile naționale.
Articolul 3
Membrii
(1)   Grupul are următoarea componență:
(a)
un membru reprezentând organizațiile naționale de consumatori din fiecare stat membru;
(b)
un membru din fiecare organizație europeană a consumatorilor.
(2)   Organizațiile naționale de consumatori menționate la alineatul (1) litera (a) trebuie să reprezinte, în conformitate cu normele sau practicile naționale, consumatorii și să aibă activitate la nivel național.
(3)   Organizațiile europene ale consumatorilor menționate la alineatul (1) litera (b) trebuie să îndeplinească unul dintre cele două seturi de criterii de mai jos:
(a)
să fie neguvernamentale, să nu aibă scop lucrativ și să nu facă obiectul unor conflicte de interese de natură industrială, comercială, profesională sau de altă natură și
(i)
să aibă ca obiective și activități principale promovarea și protecția sănătății, siguranței și interesului economic al consumatorilor din Comunitate;
(ii)
să fi fost mandatate să reprezinte interesele consumatorilor la nivel comunitar de către organizațiile naționale ale consumatorilor din cel puțin jumătate dintre statele membre, care reprezintă consumatorii și desfășoară activități la nivel național sau regional, în conformitate cu normele sau practicile naționale; și
(iii)
să fi furnizat Comisiei explicații satisfăcătoare cu privire la componența, regulamentul intern și sursele lor de finanțare;
sau
(b)
să fie neguvernamentale, să nu aibă scop lucrativ și să nu facă obiectul unor conflicte de interese de natură industrială, comercială, profesională sau de altă natură și
(i)
să aibă drept obiective și activități principale reprezentarea intereselor consumatorilor în procesul de standardizare la nivel comunitar; și
(ii)
să fi fost mandatate în cel puțin două treimi dintre statele membre să reprezinte interesele consumatorilor la nivel comunitar:
—
prin organisme care reprezintă organizațiile naționale ale consumatorilor din statele membre, în conformitate cu normele sau practicile naționale; sau
—
în lipsa unor astfel de organisme, prin organizații naționale ale consumatorilor din statele membre, care reprezintă consumatorii și sunt active la nivel național, în conformitate cu normele sau practicile naționale.
(4)   În anexă este prevăzută o listă orientativă a organizațiilor care îndeplinesc, în prezent, criteriile stabilite la alineatul (3).
Articolul 4
Numirea
(1)   Membrii grupului care reprezintă organizațiile naționale ale consumatorilor sunt numiți în conformitate cu alineatele (2) și (3).
(2)   Fiecare stat membru propune o listă cu trei candidați, prin intermediul organismelor naționale care reprezintă organizațiile consumatorilor înființate în statul membru respectiv, atunci când astfel de organisme există, sau prin intermediul autorităților naționale competente. Candidații fac parte din organizațiile naționale ale consumatorilor cele mai reprezentative conform normelor sau practicilor naționale.
(3)   Comisia numește un membru și un membru supleant pentru fiecare stat membru, în conformitate cu următoarele criterii:
(a)
candidații dețin competențe și experiență semnificative în domeniul protecției consumatorilor la nivelul UE;
(b)
se acordă prioritate candidaților care nu au mai fost, anterior, membri ai acestui grup;
(c)
echilibru între numărul de membri de sex feminin și cei de sex masculin.
(4)   Membrii grupului care reprezintă organizațiile europene ale consumatorilor și câte un membru supleant pentru fiecare dintre aceștia sunt numiți de Comisie la propunerea organizațiilor europene ale consumatorilor.
(5)   Membrii supleanți îi înlocuiesc automat pe membrii absenți.
(6)   Comisia publică lista membrilor și a membrilor supleanți pe site-ul Internet al Direcției Generale Sănătate și Consumatori și în seria C a Jurnalului Oficial al Uniunii Europene. Numele membrilor și a membrilor supleanți se colectează, prelucrează și publică în conformitate cu Regulamentul (CE) nr. 45/2001 al Parlamentului European și al Consiliului (2).
Articolul 5
Durata mandatului
(1)   Mandatul membrilor și al membrilor supleanți este de trei ani și se reînnoiește în conformitate cu procedura prevăzută la articolul 4.
(2)   La încheierea perioadei de trei ani, membrii și membrii supleanți rămân în funcție până la găsirea unui înlocuitor sau până la reînnoirea mandatului.
(3)   Mandatul membrilor și al membrilor supleanți expiră înaintea încheierii perioadei de trei ani,
(a)
în cazul în care aceștia demisionează, se pensionează sau în cazul decesului acestora;
(b)
în cazul în care organismul sau autoritatea națională care i-a propus drept candidați solicită înlocuirea lor;
(c)
în cazul în care Comisia solicită înlocuirea membrilor sau a membrilor supleanți care nu mai sunt în măsură să contribuie eficient sau care nu mai îndeplinesc obligațiile prevăzute la articolul 7 alineatul (6).
(4)   Membrii și membrii supleanți sunt înlocuiți pentru perioada care rămâne până la încheierea mandatului de trei ani în conformitate cu procedura prevăzută la articolul 4. Fără a aduce atingere articolului 4 alineatul (2), în cazul în care trebuie să fie înlocuit un membru sau un membru supleant care reprezintă organizații naționale ale consumatorilor, organismele sau autoritățile naționale propun doi noi candidați, dintre care Comisia numește unul, în conformitate cu articolul 4 alineatul (3).
Articolul 6
Asociați și experți
(1)   La propunerea Comisiei, grupul poate invita reprezentanți ai altor organizații, care au printre obiectivele și activitățile principale promovarea intereselor consumatorilor și care desfășoară activități în acest sens la nivel european, să se asocieze la lucrările sale.
(2)   Grupul poate invita să participe la lucrările sale în calitate de expert orice persoană care deține competențe de specialitate privind un subiect aflat pe ordinea de zi.
Articolul 7
Modul de funcționare
(1)   Comisia
(a)
stabilește modalitatea și calendarul conform cărora grupul se întrunește;
(b)
prezidează reuniunile grupului;
(c)
asigură servicii de secretariat și organizează activitățile grupului.
(2)   Se pot constitui subgrupuri pentru examinarea unor aspecte specifice, în baza unui mandat stabilit de grup. Respectivele grupuri se dizolvă de îndată ce și-au îndeplinit mandatul.
(3)   Grupul poate emite avize la cererea Comisiei sau ca urmare a unei propuneri din partea unui membru, cu acordul Comisiei. Atunci când formulează o cerere de avizare, Comisia poate stabili un termen limită până la care trebuie prezentat avizul. Pentru fiecare aviz, grupul poate numi unul sau mai mulți raportori din rândul membrilor săi. Raportorii dețin responsabilitatea generală privind pregătirea avizului în cauză.
(4)   Grupul își adoptă regulamentul de procedură pe baza propunerii Comisiei.
(5)   Comisia publică pe site-ul internet al Direcției Generale Sănătate și Consumatori, în limba originală a documentului în cauză, orice aviz, rezumat, concluzie, concluzie parțială sau document de lucru al grupului.
(6)   Membrii grupului care reprezintă organizațiile naționale ale consumatorilor informează și consultă asociațiile pe care le reprezintă în cadrul grupului. Fiecare membru introduce mecanisme de comunicare eficiente pentru a informa în mod sistematic toate organizațiile naționale de consumatori cu privire la activitatea grupului și transmite, la rândul său, punctele de vedere ale acestora.
(7)   Fiecare membru elaborează un raport, pe care îl transmite Comisiei până la 1 martie, privind activitățile efectuate în cursul anului calendaristic anterior cu scopul îndeplinirii obligațiilor în temeiul alineatului (6). Conținutul raportului respectiv va fi descris în regulamentul de procedură.
Articolul 8
Confidențialitatea
Fără a aduce atingere articolului 287 din tratat, membrii și membrii supleanți ai grupului nu divulgă nicio informație obținută în timpul activității din cadrul grupului sau al subgrupurilor acestuia, în cazul în care Comisia îi informează că avizul cerut sau problema dezbătută este de natură confidențială.
Articolul 9
Cheltuielile aferente reuniunilor
(1)   Comisia rambursează cheltuielile de călătorie și, după caz, cheltuieli de subzistență pentru membri survenite în legătură cu activitățile grupului, în conformitate cu normele Comisiei privind rambursarea cheltuielilor pentru experții externi.
(2)   Membrii nu sunt remunerați pentru serviciile prestate.
(3)   Cheltuielile aferente reuniunilor se rambursează în limitele bugetului anual alocat grupului de către serviciile responsabile ale Comisiei.
Articolul 10
Abrogare
Decizia 2003/709/CE se abrogă.
Adoptată la Bruxelles, 14 septembrie 2009.
Pentru Comisie
Meglena KUNEVA
Membru al Comisiei
(1)  JO L 258, 10.10.2003, p. 35.
(2)  JO L 8, 12.1.2001, p. 1.
ANEXĂ
Organizațiile care îndeplinesc, în prezent, criteriile stabilite la articolul (3) alineatul (3) sunt următoarele:
—
BEUC – Bureau Européen des Unions des Consommateurs;
—
ANEC – European Association for the Co-ordination of Consumer Representation in Standardisation (Asociația Europeană pentru Coordonarea Reprezentării Consumatorului în Standardizare).

Summary:
Grup consultativ al consumatorilor UE
Grup consultativ al consumatorilor UE
SINTEZĂ PRIVIND:
Decizia 2009/705/CE a Comisiei — Grup consultativ european al consumatorilor
CARE ESTE OBIECTIVUL DECIZIEI?
Decizia creează Grupul consultativ european al consumatorilor — un grup de discuții privind aspectele legate de interesele consumatorilor la nivelul Uniunii Europene (UE).
Aceasta abrogă și clarifică prevederile Deciziei 2003/709/CE. Obiectivul acesteia este de a îmbunătăți eficiența, reprezentativitatea și deschiderea grupului pe baza experienței dobândite.
ASPECTE-CHEIE
              
Grupul poate fi consultat în ceea ce privește toate aspectele legate de interesele consumatorilor la nivelul UE. Acesta emite avize și oferă consultanță Comisiei Europene. De asemenea, grupul servește drept platformă pentru schimbul de informații între organizațiile reprezentate și notifică organizațiile naționale cu privire la activitățile UE.
Membrii
Grupul are în componența sa:
un membru reprezentând organizațiile naționale de consumatori din fiecare țară a UE;
un membru din fiecare organizație europeană a consumatorilor (BEUC și ANEC).
Există doi membri asociați (Eurocoop and Coface) și doi observatori (Islanda și Norvegia).
Organizațiile europene ale consumatorilor trebuie să îndeplinească o serie de criterii. Acestea trebuie să fie neguvernamentale, să nu aibă scop lucrativ și să nu facă obiectul unor conflicte de interese de natură industrială, comercială și profesională.
De asemenea, acestea trebuie:
să aibă ca activitate principală protecția sănătății, a siguranței și a interesului economic al consumatorilor;
să reprezinte consumatorii în cel puțin jumătate din țările UE;
să poată furniza Comisiei detalii cu privire la componență, regulamentul intern și sursele lor de finanțare.
Sau:
să fie active în procesul de standardizare la nivel european;
să fi fost mandatate în cel puțin două treimi din țările UE să reprezinte interesele consumatorilor la nivelul UE.
Numirea și mandatele membrilor
Grupul este compus din 30 de membri numiți pentru o perioadă de trei ani. Mandatul acestora poate fi reînnoit.
Membrii grupului care reprezintă organizațiile naționale de consumatori sunt numiți pe baza propunerilor de candidați transmise de administrațiile naționale. Comisia numește un membru și un membru supleant pentru fiecare țară a UE pe baza mai multor criterii:
candidații trebuie să dețină competențe și experiență semnificative în domeniul protecției consumatorilor la nivelul UE;
se acordă prioritate candidaților care nu au mai fost anterior membri ai acestui grup;
trebuie să se asigure un echilibru între numărul de membri de sex feminin și cei de sex masculin.
Membrii grupului care reprezintă organizațiile de consumatori la nivelul UE și membrii supleanți sunt numiți de către Comisie la propunerea organizațiilor de consumatori la nivelul UE.
În interesul dezbaterii, Comisia poate invita membri asociați sau experți care sunt membri ai unor organizații care nu sunt reprezentate în cadrul grupului.
Procedura
Comisia stabilește frecvența reuniunilor grupului. Aceasta prezidează reuniunile grupului și asigură servicii de secretariat.
Grupul adoptă propriul regulament de procedură pe baza propunerii Comisiei.
Acesta poate constitui subgrupuri temporare pentru examinarea unor aspecte specifice. În prezent există două subgrupuri:
energia; și
piața unică digitală.
DE CÂND SE APLICĂ DECIZIA?
              
Decizia se aplică de la 14 septembrie 2009.
CONTEXT
              
UE garantează un nivel înalt de protecție pentru consumatori, această cerință fiind luată în considerare la pregătirea propriilor politici și acțiuni. Înainte de a formula orice planuri care pot avea un efect asupra consumatorilor, Comisia se consultă cu organizațiile de consumatori reprezentate în cadrul grupului consultativ al consumatorilor. Din anul 1973, Comisia a fost sprijinită de un grup consultativ al consumatorilor instituit în acest scop prin decizii succesive, ultima dintre ele fiind Decizia 2009/705/CE.
Pentru mai multe informații, consultați:
Grupul consultativ european al consumatorilor (ECCG) pe site-ul Comisiei Europene.
ACTUL PRINCIPAL
            
Decizia 2009/705/CE a Comisiei din 14 septembrie 2009 de instituire a unui Grup consultativ european al consumatorilor (JO L 244, 16.9.2009, pp. 21–24)
ACTE CONEXE
Decizia Comisiei din 18 august 2016 de numire a membrilor Grupului consultativ european al consumatorilor și a membrilor supleanți (C/2016/5417) (JO C 306, 23.8.2016, pp. 4-5)
Data ultimei actualizări: 04.11.2016